แอสเซทพลัสคลอดกองทุน3เดือน
บลจ.แอสเซท พลัส มองแบงก์ชาติยังไม่ขึ้นดอกเบี้ยเร็ว ส่งกองทุนใหม่ลงทุนตราสารหนี้ไทย อายุ 3 เดือน ขายวันนี้ ผลตอบแทน 1.66% ต่อปี
17 พ.ย. 2553

บลจ.แอสเซท พลัส มองแบงก์ชาติยังไม่ขึ้นดอกเบี้ยเร็ว ส่งกองทุนใหม่ลงทุนตราสารหนี้ไทย อายุ 3 เดือน ขายวันนี้ ผลตอบแทน 1.66% ต่อปี
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า สำหรับแนวโน้มอัตราดอกเบี้ยในช่วงนี้ คาดว่า ธนาคารแห่งประเทศไทย (ธปท.) น่าจะยังไม่ปรับขึ้นดอกเบี้ยนโยบายเร็วนัก เนื่องจากค่าเงินบาทยังคงแข็งค่าอย่างต่อเนื่อง และระดับอัตราเงินเฟ้อยังคงอยู่ในระดับต่ำ โดยล่าสุด เดือน ต.ค. อัตราเงินเฟ้อทั่วไปอยู่ที่ 2.8% ส่วนอัตราเงินเฟ้อพื้นฐานอยู่ที่ 1.1% ซึ่งต่ำกว่ากรอบการควบคุมอัตราเงินเฟ้อเป้าหมาย ที่ 0.5-3% โดยคาดว่า ธปท. น่าจะตัดสินใจปรับขึ้นอัตราดอกเบี้ยนโยบายอีก 0.25% มาอยู่ที่ระดับ 2% ในช่วงไตรมาส 1 ปีหน้า
 อย่างไรก็ตาม ยังคงต้องติดตามทิศทางการปรับตัวของราคาน้ำมันโลก ซึ่งเป็นปัจจัยที่ส่งผลกับอัตราเงินเฟ้อ โดยปัจจุบันราคาน้ำมันได้ปรับตัวขึ้นจนใกล้ระดับ 90 เหรียญสหรัฐต่อบาร์เรล ทั้งนี้ ในช่วงสั้นคาดว่าไม่น่าจะกระทบกับอัตราเงินเฟ้อมากนัก เนื่องจากได้รับอานิสงค์จากค่าเงินบาทที่แข็งค่าอยู่ในปัจจุบัน ขณะที่ปัจจัยด้านราคาสินค้าเกษตรที่น่าจะปรับตัวขึ้นจากผลกระทบด้านนำท่วมอาจจะผลักดันให้อัตราเงินเฟ้อปรับตัวขึ้นในช่วงสั้นได้ 
 ในแง่ของการลงทุนในตราสารหนี้ช่วงนี้ บริษัทยังแนะนำลงทุนช่วงเวลาสั้นๆ 3-6 เดือน เพื่อไม่ให้เสียโอกาสผลตอบแทนจากแนวโน้มการขึ้นอัตราดอกเบี้ยนโยบายในช่วงไตรมาส 1 ปีหน้า โดยตั้งแต่วันนี้ - 23 พฤศจิกายน นี้ บริษัทฯ เสนอขาย IPO กองทุนเปิดแอสเซทพลัสไทยฟิกซ์ 4/3M (ASP-THFIXED4/3M) ระยะเวลาการลงทุนสั้นประมาณ 3 เดือน ซึ่งกองทุนจะพิจารณาลงทุนในตราสารหนี้ภาคเอกชนไทยที่มีฐานะการเงินแข็งแกร่ง กระแสเงินสดสูง เช่น บริษัท จัดการและพัฒนาทรัพยากรน้ำภาคตะวันออก (EASTW) บริษัท ภัทรลิสซิ่ง (PL) บริษัท สวนอุตสาหกรรมโรจนะ (ROJANA) บริษัท เอเซียเสริมกิจลีสซิ่ง (ASK) และบริษัท เอเชี่ยน พร็อพเพอร์ตี้ (AP) โดยให้โอกาสผลตอบแทนหลังหักค่าใช้จ่ายกองทุน ประมาณ 1.66% ต่อปี
 น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการตลาด บลจ.แอสเซท พลัส กล่าวว่า สำหรับผู้ที่ลงทุนในกองทุน ASP-THFIXED4/3M และกองทุนอื่นๆ ในงาน SET in the City ที่จะจัดขึ้นในวันที่ 18-21 พ.ย. 53 ที่ รอยัลพารากอนฮอลล์ ชั้น 5 ศูนย์การค้าสยามพารากอน ตั้งแต่ 10,000 บาท ขึ้นไป จะได้รับบัตรของขวัญจากสยามพารากอน 100 บาท และผู้ลงทุนยังมีสิทธิลุ้นรับบัตรของขวัญอีก 100 บาท รวมสูงสุด 200 บาท ฟรี เฉพาะผู้ลงทุนในงานเท่านั้น